युवतियों की तस्करी करने वाले गिरोह का भंडाफोड़
ब्यूटीपार्लर में नौकरी दिलाने का झांसा देकर पूर्वोत्तर राज्यों से युवतियों को दिल्ली लाकर देह व्यापार में धकेलने वाले एक गिरोह का दिल्ली क्राइम ब्रांच ने भंडाफोड़ किया है। क्राइम ब्रांच ने इस गिरोह में मुख्य भूमिका निभाने वाली मनाली (हिमाचल प्रदेश) की एक महिला को गिरफ्तार किया है। इसकी पहचान केवी मंदा उर्फ केबलीना एम. संगमा के रूप में हुई है, जिसे हिडिंबा देवी मंदिर, हिमाचल से गिरफ्तार किया गया है। दिल्ली पुलिस इसकी लंबे समय से तलाश कर रही थी इस पर 50 हजार रुपए का ईनाम भी घोषित था। अन्य गुर्गों की तलाश जारी है। प्रारंभिक जांच में पता चला है कि रैकेट में पूर्वोत्तर राज्यों के अलावा नेपाल मूल के कई लोग शामिल हैं।
संयुक्त पुलिस आयुक्त रवींद्र यादव के अनुसार 26 जुलाई को एक युवती ने क्राइम ब्रांच से संपर्क कर बताया था कि वह मेघालय के एक गांव की रहने वाली है। उसे नौकरी दिलाने के बहाने राधिका उर्फ चेसम नामक महिला गुवाहाटी ले गई और 10 हजार रुपये में उसे केवी मंदा को बेच दिया गया। केवी मंदा ने पीड़िता को ब्यूटी पार्लर में नौकरी दिलाने का झांसा देकर उसे गुवाहाटी में चार-पांच दिनों तक एक फ्लैट में रखा। जिसके बाद 25 हजार रुपए की नौकरी दिलाने का झांसा देकर दिल्ली लाया गया। दिल्ली में उसे कोटला मुबारकपुर के एक फ्लैट में ठहराया गया। यहां निखिल नामक शख्स ने उसे छोटे कपड़े पहनने को मजबूर किया और कई फोटोग्राफ लेकर सार्वजनिक करने की धमकी दी। देह व्यापार का जोर देकर देह व्यापार के लिए धमकाया गया। मना करने पर उसके साथ कई बार मारपीट भी की गई। मौका मिलते ही पीड़िता आरोपियों के चंगुल से भाग निकली। इसके बाद उसने एक एनजीओ की मदद से पुलिस से संपर्क किया। शिकायत पर पुलिस ने मामला दर्ज कर आरोपियों की तलाश शुरू कर दी। लंबी कवायद के बाद पुलिस की मेहनत रंग लाई और केवी नंदा को गिरफ्तार कर लिया।
hin_Deva hin_Deva hin_Deva